CELEX: 32021D0762
Language: lt
Date: 2021-05-06 00:00:00
Title: Komisijos įgyvendinimo sprendimas (ES) 2021/762 2021 m. gegužės 6 d. dėl veiksmo, kurio ėmėsi Airijos žemės ūkio, maisto ir jūrų departamentas, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį biocidinius produktus, kurių sudėtyje yra propan-2-olio, būtų leidžiama tiekti rinkai ir naudoti kaip asmens higienos priemones, pratęsimo (pranešta dokumentu Nr. C(2021) 3127) (Tekstas autentiškas tik anglų kalba)

2021 5 10   
               
               
                  LT
               
               
                  Europos Sąjungos oficialusis leidinys
               
               
                  L 162/50
               
            
         KOMISIJOS ĮGYVENDINIMO SPRENDIMAS (ES) 2021/762
         2021 m. gegužės 6 d.
         dėl veiksmo, kurio ėmėsi Airijos žemės ūkio, maisto ir jūrų departamentas, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį biocidinius produktus, kurių sudėtyje yra propan-2-olio, būtų leidžiama tiekti rinkai ir naudoti kaip asmens higienos priemones, pratęsimo
         
            
               (pranešta dokumentu Nr. C(2021) 3127)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. rugsėjo 18 d. Airijos žemės ūkio, maisto ir jūrų departamentas (toliau – kompetentinga institucija) pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą leisti iki 2021 m. kovo 16 d. biocidinius produktus, kurių sudėtyje yra propan-2-olio, tiekti rinkai ir naudoti kaip asmens higienos priemones (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Kaip prevencinę kovos su COVID-19 plitimu priemonę ir alternatyvą rankų plovimui vandeniu ir muilu Pasaulio sveikatos organizacija (PSO) rekomenduoja naudoti alkoholinius rankų dezinfekantus;
                  
               
                     (3)
                  
                  
                     PSO rekomenduojamų produktų, gaminamų propan-2-olio pagrindu, sudėtyje yra veikliosios medžiagos propan-2-olio. Propan-2-olį leidžiama naudoti 1-o tipo biocidiniams produktams (asmens higienos priemonėms), apibrėžtiems Reglamento (ES) Nr. 528/2012 V priede, gaminti;
                  
               
                     (4)
                  
                  
                     nuo COVID-19 pandemijos protrūkio pradžios Airijoje itin išaugo dezinfekavimo priemonių paklausa, todėl tokių priemonių trūkumas Airijos rinkoje tapo beprecedentis. Liga COVID-19 kelia didelę grėsmę Airijos visuomenės sveikatai, tad siekiant kontroliuoti jos plitimą būtina turėti pakankamai dezinfekavimo priemonių;
                  
               
                     (5)
                  
                  
                     pagal nurodytas veiksmo sąlygas, bendrovės, ketinančios tiekti rinkai tokius produktus, turi pateikti konkrečią informaciją apie produktus kompetentingai institucijai, kuri nuspręstų, ar suteikti leidimą tiekti produktus rinkai;
                  
               
                     (6)
                  
                  
                     2021 m. vasario 5 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, leisti pratęsti šį veiksmą. Prašymas buvo pateiktas susirūpinus, kad COVID-19 gali kelti grėsmę visuomenės sveikatai ir po 2021 m. kovo 16 d., tad, atsižvelgiant į tai, būtina leisti tiekti rinkai papildomas dezinfekavimo priemones siekiant apriboti COVID-19 keliamą grėsmę;
                  
               
                     (7)
                  
                  
                     kompetentingos institucijos teigimu, dėl tebesitęsiančio sergamumo liga COVID-19 dezinfekavimo priemonės, skirtos asmens higienos reikmėms, Airijoje tebėra labai paklausios;
                  
               
                     (8)
                  
                  
                     kompetentinga institucija paragino visas bendroves, kurios tiekė rinkai savo produktus pagal šį veiksmą, kuo skubiau kreiptis dėl produkto autorizacijos įprasta tvarka, kad šių rinkai tiekiamų produktų stygius būtų kuo mažesnis. Kai kurios bendrovės pateikė prašymą išduoti jų produktams nacionalinį autorizacijos liudijimą. Tačiau paraiškoms įvertinti reikia daug laiko;
                  
               
                     (9)
                  
                  
                     kadangi COVID-19 toliau kelia pavojų visuomenės sveikatai, o Airijoje šio pavojaus neįmanoma tinkamai suvaldyti, jei nėra papildomų tiekti rinkai leidžiamų dezinfekavimo priemonių, tikslinga leisti kompetentingai institucijai pratęsti šį veiksmą;
                  
               
                     (10)
                  
                  
                     atsižvelgiant į tai, kad veiksmo galiojimas baigėsi 2021 m. kovo 17 d., šis sprendimas turėtų būti taikomas atgaline data;
                  
               
                     (11)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Airijos žemės ūkio, maisto ir jūrų departamentas gali iki 2022 m. rugsėjo 18 d. pratęsti leidimą biocidinius produktus, kurių sudėtyje yra propan-2-olio, tiekti rinkai ir naudoti kaip asmens higienos priemones.
         
         
            2 straipsnis
            Šis sprendimas skirtas Airijos žemės ūkio, maisto ir jūrų departamentui.
            Jis taikomas nuo 2021 m. kovo 17 d.
         
         
            Priimta Briuselyje 2021 m. gegužės 6 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.